Broj: 711-I-1843-M-346/22-03-19

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivice Rusa, direktora-člana Uprave trgovačkog društva ZRAČNA LUKA MEĐIMURJE d.o.o.,** za davanjem mišljenja Povjerenstva,na 182. sjednici održanoj dana 11. kolovoza 2022.g. donosi sljedeće

**MIŠLJENJE**

**Podnošenjem ostavke na dužnost direktora - člana Uprave trgovačkog društva ZRAČNA LUKA MEĐIMURJE d.o.o. Ivica Rus je poduzeo radnju kojom je u primjerenom roku nakon stupanja na snagu ZSSI-a razriješio okolnost temeljem koje se smatrao obveznikom navedenog Zakona te se na istoga ne primjenjuju odredbe ZSSI-a.**

 Obrazloženje

Zahtjev za mišljenjem podnio je Ivica Rus, direktor-član Uprave trgovačkog društva ZRAČNA LUKA MEĐIMURJE d.o.o. U Povjerenstvu zahtjev je zaprimljen 01. kolovoza 2022.g. pod poslovnim brojem 711-U-7094-M-346/22-02-4, povodom kojeg se vodi predmet broj M-346/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Varaždinu utvrđeno je da je pod brojem MBS: 070058254, upisano trgovačko društvo ZRAČNA LUKA MEĐIMURJE d.o.o. čiji je osnivač Međimurska županija i Općina Pribislavec, a osoba ovlaštena za zastupanje direktor Ivica Rus koji društvo zastupa samostalno i pojedinačno od 04. studenog 2016.g. Slijedom navedenog, člana uprave trgovačkog društva navedenog trgovačkog društva obveznik je u smislu odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Ivica Rus u zahtjevu navodi kako je pokrenuo postupak davanja ostavke na dužnost direktora trgovačkog društva ZRAČNA LUKA MEĐIMURJE d.o.o. te je upućen poziv Skupštini društva uz koji je dostavljena i njegova ostavka, koju dostavlja u prilogu zahtjeva. Isto tako, navodi da se sjednica Skupštine trebala održati 29. srpnja 2022.g., ali da je otkazana bez opravdanja nemogućnosti dolaska članova Skupštine. Nadalje, navodi kako je, sukladno Zakonu o trgovačkim društvima, dostava ostavke provedena slanjem na službene mail adrese članova Skupštine te zabilješkom na elektroničkom serveru i da ista stupa na snagu odmah. Slijedom navedenog, obveznik traži izuzeće od statusa obveznika Zakona.

 Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

 Povjerenstvo ističe kako u konkretnom slučaju Ivica Rus nije bio obveznikom ZSSI-a od dana imenovanja na dužnost direktora trgovačkog društva ZRAČNA LUKA MEĐIMURJE d.o.o. već od dana 25. prosinca 2021.g. odnosno od dana stupanja na snagu ZSSI-a kojim je proširen krug zakonskih obveznika i na članove uprava trgovačkih društava u većinskom vlasništvu jedinica lokalne i područne (regionalne) samouprave.

 Slijedom navedenog, Ivicu Rusa u trenutku prihvaćanja imenovanja na navedenu dužnost nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), niti je tada mogao znati i očekivati da će postati obveznik ZSSI-a.

 Iz dostavljene dokumentacije razvidno je da je obveznik podnio ostavku na mjesto direktora-člana Uprave trgovačkog društva ZRAČNA LUKA MEĐIMURJE d.o.o. kojom radnjom je, u primjerenom roku nakon stupanja na snagu ZSSI-a, izrazio namjeru da se ne smatra obveznikom navedenog Zakona.

 Stoga, Povjerenstvo ističe kako se na Ivicu Rusa neće primjenjivati odredbe ZSSI-a budući da je isti podnošenjem ostavke, u primjerenom roku nakon stupanja na snagu ZSSI-a, jasno iskazao namjeru da se ne želi smatrati obveznikom ZSSI-a, odnosno postupio je u skladu s člankom 8. stavkom 1. ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ivica Rus, osobnom dostavom
2. Objava na internetskoj stranici Povjerenstva
3. Pismohrana